31976R1361
L 154/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 1361/76 AL COMISIEI
din 14 iunie 1976
de stabilire a anumitor norme de aplicare referitoare la restituirea la exportul de orez și amestecuri de orez
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul 359/67/CEE al Consiliului din 25 iulie 1967 privind organizarea comună a pieței orezului (1), modificat ultima dată de Regulamentul (CEE) nr. 668/75 (2), în special articolul 17 alineatul (6),
întrucât buna funcționare a regimului restituirilor care se aplică la exportul orezului în țări terțe necesită aplicarea unui regim corespunzător exporturilor de amestecuri de orez aparținând unor subpoziții tarifare diferite;
întrucât restituirea aplicabilă acestor amestecuri decurge din clasificarea lor tarifară care se efectuează în principiu în conformitate cu normele generale de interpretare a Tarifului Vamal Comun;
întrucât, în cazul amestecurilor de orez din poziții tarifare diferite, este dificilă clasificarea tarifară prin aplicarea acestor reguli; întrucât această clasificare are într-adevăr ca rezultat, în unele cazuri, acordarea unei restituiri importante pentru amestecuri care conțin un procent important de produse cărora li se aplică o restituire redusă;
întrucât este necesar, pentru a se evita aceste dificultăți, să se adopte dispoziții speciale privind stabilirea restituirii care se aplică amestecurilor de orez;
întrucât dispozițiile Regulamentului 669/67/CEE al Comisiei din 27 septembrie 1967 de stabilire a anumitor norme de aplicare privind restituirea la exportul de orez (3), modificat ultima dată de Regulamentul (CEE) nr. 941/72 (4), sunt strâns legate de regimul exportului amestecurilor de orez, este necesar să se reia aceste dispoziții în prezentul regulament și să se abroge, în consecință, Regulamentul 669/67/CEE;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Restituirea la export se aplică amestecurilor de orez de la subpozițiile 10.06 A și B din Tariful Vamal Comun numai în cazul în care aceste amestecuri sunt compuse din orez din același stadiu de prelucrare și, dacă este cazul, din brizuri. Se consideră că tipurile de orez nedecorticat (subpoziția 10.06 A I), decorticat (subpoziția 10.06 A II), semialbit (subpoziția 10.06 B I) și complet albit (subpoziția 10.06 B II) sunt fiecare într-un stadiu de prelucrare diferit.
Articolul 2
Fără a aduce atingere dispozițiilor articolului 3, restituirea la export pentru produsele de la poziția 10.06 din Tariful Vamal Comun, compuse din orez cu bob rotund, orez cu bob lung sau brizuri de orez, este cea care se aplică:
(a)
pentru amestecurile care conțin, în greutate, maximum 40 % de brizuri de orez incluse la subpoziția 10.06 C din Tariful Vamal Comun:
-
componentului principal în greutate, atunci când acest component reprezintă cel puțin 90 % din greutatea amestecului, din care s-a scăzut în prealabil greutatea brizurilor;
-
componentului, altul decât brizurile, pentru care se aplică restituirea cea mai scăzută, atunci când nici unul dintre componenți nu reprezintă cel puțin 90 % din greutatea amestecului, din care s-a scăzut în prealabil greutatea brizurilor;
(b)
brizurilor de la subpoziția 10.06 C din Tariful Vamal Comun pentru celelalte amestecuri.
Articolul 3
Atunci când orezul exportat de la subpozițiile 10.06 A sau B din Tariful Vamal Comun conține brizuri de la subpoziția tarifară 10.06 C, restituirea la export se reduce după cum urmează:
Procentul de brizuri
Procentul cu care se reduce restituirea
mai mult de 0 și până la 5
0
mai mult de 5 și până la 10
2
mai mult de 10 și până la 15
4
mai mult de 15 și până la 20
6
mai mult de 20 și până la 30
15
mai mult de 30 și până la 40
30
Articolul 4
Regulamentul 669/67/CEE se abrogă.
Articolul 5
Prezentul regulament intră în vigoare la data de 1 iulie 1976.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iunie 1976.